**Μπετίνα Ντάβου\***

|  |  |
| --- | --- |
| **ΚΕΙΜΕΝΟ**  ***Πώς άλλαξε η ζωή μας λόγω της ψηφιακής επανάστασης τα τελευταία 50 χρόνια.***  **[1]** Στον πυρήνα των ραγδαίων μετατροπών της τελευταίας πεντηκονταετίας βρίσκονται δύο ζητήματα που ενέχουν μεγάλο ψυχολογικό φόρτο: (α) η επιτάχυνση της ζωής και (β) ο υπερπολλαπλασιασμός των πληροφοριών. Ήδη προ εικοσαετίας, οι κοινωνιολόγοι προειδοποιούσαν για τα δεινά της επιτάχυνσης, για τη συνεχή μετατροπή των πάντων με ολοένα και ταχύτερους ρυθμούς, για τον τεμαχισμό του χρόνου σε όλο και περισσότερες αποσπασματικές, παράλληλες δραστηριότητες που εμποδίζουν την προσήλωση, για το ότι όλα, όσα μπορούν να γίνουν γρήγορα, απειλούν να εξαφανίσουν όλα όσα θα έπρεπε να γίνονται αργά. Αυξήθηκε η ταχύτητα με την οποία καλούμαστε να προσαρμοστούμε σε διαρκώς ανανεούμενες τεχνολογίες και να επεξεργαστούμε ολοένα και περισσότερες πληροφορίες. Το ραδιόφωνο χρειάστηκε 38 χρόνια για να ενσωματωθεί στην καθημερινή ζωή, η τηλεόραση 13, ενώ η Google μόνον 88 ημέρες. Και μια εβδομαδιαία έκδοση των *New York Times* περιέχει σήμερα περισσότερες πληροφορίες από όσες ένας μέσος άνθρωπος στη Βρετανία του 17ου αιώνα θα εκτίθετο σε όλη του τη ζωή. Ο αντίκτυπος αυτών των μετατροπών δεν είναι εύκολα μετρήσιμος. **Ωστόσο**, αν παρακολουθήσουμε δύο νέους στην πρώτη εικοσαετία της ζωής τους, ο ένας το 1974 –ας τον ονομάσουμε Γιάννη– και η άλλη το 2024 –ας την πούμε Μαρία– κάποιες αλλαγές γίνονται αμέσως ορατές.    **Αυτοπαρουσίαση και ταυτότητα**  [**2**] Για να δομήσει ο Γιάννης την ταυτότητά του, να καταλάβει ποιος είναι, τι θέλει και ποιος μπορεί να γίνει, καθρέφτης του ήταν οι γονείς, οι δάσκαλοι, οι συμμαθητές, οι γείτονες, οι φίλοι, **δηλαδή** οι δια ζώσης συναναστροφές του που περιορίζονταν τοπικά. Η Μαρία καθρεφτίζεται μέσω της οθόνης της στα μάτια εκατοντάδων ανθρώπων από όλο τον κόσμο και ανατροφοδοτεί το ποια είναι με μετρήσεις ρηχής ανταπόκρισης των άγνωστων «φίλων» της, στις φωτογραφίες που ανεβάζει στα κοινωνικά δίκτυα. Ο ψηφιακός χώρος επιτρέπει στους ανθρώπους να επεξεργάζονται την εικονική τους ύπαρξη κατασκευάζοντας μια εξιδανικευμένη ψηφιακή περσόνα, η οποία **όμως** σπανίως συμπίπτει με την πραγματική. Η διαρκής σύγκριση με «καλύτερους» άλλους, μειώνει την αντίληψη της αξίας του εαυτού, καλλιεργεί μια μόνιμη αίσθηση ανεπάρκειας και εμπλέκει τη Μαρία σε μια ατέρμονη προσπάθεια να κατακτήσει μια «επιτυχημένη» εικόνα, σε βάρος της συγκρότησης μιας σχετικά συνεκτικής αίσθησης του ποια είναι και ποια μπορεί να γίνει μέσα στα βιολογικά πεπερασμένα όρια της φυσικής της ύπαρξης. Πριν από πενήντα χρόνια, ο Γιάννης είχε πιο κλειστούς ορίζοντες και περιορισμένες επιλογές. Η Μαρία έχει εξαιρετικά διευρυμένους ορίζοντες και απεριόριστες δυνητικές επιλογές, με όλα τα οφέλη και τα προσκόμματα που τις συνοδεύουν.    **Σχέσεις και επικοινωνία**  **[3]** Στον σχετικά περιορισμένο ορίζοντά του, ο Γιάννης γνώριζε ένα μικρό αριθμό ανθρώπων, με τους οποίους επικοινωνούσε δια ζώσης με την ενεργοποίηση όλων των αισθήσεων και αξιοποιώντας όλο των πλούτο των μη λεκτικών σημαδιών που συνδέουν συναισθηματικά τους ανθρώπους και βαθαίνουν τις σχέσεις τους. Το σταθερό τηλέφωνο βοηθούσε τη συνεννόηση και η αλληλογραφία διατηρούσε σχέσεις που είχαν ήδη χτιστεί. Η συμπαρουσία σε φυσικό χωροχρόνο απαιτούσε παρατήρηση, συντονισμό και δέσμευση στον άλλον. Η Μαρία τα έχει όλα αυτά, αλλά ταυτοχρόνως επικοινωνεί με αναρίθμητους άλλους που δεν είναι φυσικά παρόντες, συνήθως μέσα από φωτογραφίες, συνοπτικά μηνύματα ή σχόλια που δεν μπορούν να μεταφέρουν τον συναισθηματικό πλούτο των μη λεκτικών καναλιών – και γι’ αυτό είναι επιρρεπή σε παρανοήσεις, αλλά ταυτοχρόνως και καθόλου δεσμευτικά. Εάν κάτι τη δυσκολέψει, μπορεί να διακόψει ακαριαία την επικοινωνία,  να εξαφανιστεί και να προχωρήσει στον επόμενο. Ο Γιάννης είχε λιγοστές ευκαιρίες να σχετιστεί, η Μαρία πάρα πολλές, αλλά νιώθει περισσότερο μόνη.    **Σχολείο και γνώση**  **[4]** Στο σχολείο, ο Γιάννης… Η Μαρία …    **[5]** Λόγω και της ιστορικής συγκυρίας της εποχής του, ο Γιάννης πολιτικοποιήθηκε μέσα από ζυμώσεις και συζητήσεις. Τα προβλήματα της κοινωνίας και των ανθρώπων τον αφορούσαν, γιατί ήταν κυρίως τοπικά και άμεσα βιωμένα και, όταν διεκδικούσε, ο αντίκτυπος των πράξεών του ήταν ορατός. Η Μαρία, με ήδη συσσωρευμένη κούραση και σύγχυση εξαιτίας της παραπληροφόρησης, με ήδη συρρικνωμένο χρόνο λόγω της επιτάχυνσης και συναισθηματικά αποδυναμωμένη από τα παγκόσμια προβλήματα που αναδεικνύονται καθημερινά, προτιμά να μην ξέρει. **Εξάλλου**, δεν νιώθει ότι έχει τη δύναμη να επηρεάσει τα πράγματα με τη συμπεριφορά της, γιατί οι πράξεις της δεν έχουν παγκόσμια εμβέλεια. Αν τύχει και ο αλγόριθμος των μέσων κοινωνικής δικτύωσης προβάλει στην οθόνη της κάποιο κοινωνικό πρόβλημα, θα συνομιλήσει συνοπτικά με ανθρώπους με τους οποίους ήδη συμφωνεί, ενισχύοντας ο ένας τη γνώμη του άλλου και η πολιτική της δραστηριότητα θα περιοριστεί σε σχόλια και διαμαρτυρίες. Δεν ελπίζει και πολλά, εξάλλου έχει χάσει την εμπιστοσύνη της στους θεσμούς.  **Ή** τουλάχιστον αυτό δείχνουν οι έρευνες.    **[6]** Η ψηφιακή επανάσταση άνοιξε τους ορίζοντες και πρόβαλαν αμέτρητες ευκαιρίες και άπειρες, δυνητικά ενδιαφέρουσες πληροφορίες για τις οποίες ήμασταν απροετοίμαστοι. Για να μην προκαλέσουν σύγχυση και εξουθένωση και για να μπορέσουμε να τις αξιοποιήσουμε, πρέπει να μάθουμε πώς να χωρίζουμε «την ήρα από το σιτάρι»\*. Να αναπτύξουμε, δηλαδή, τα εργαλεία που θα μας βοηθήσουν να σταθούμε με κριτική σκέψη και αυτογνωσία απέναντι σε όλες αυτές τις δυνατότητες. Αυτό είναι τώρα το ζητούμενο.  *\** **ήρα***: ζιζάνιο των σιτηρών. Η φράση « ξεχωρίζω την ήρα από το σιτάρι» σημαίνει ξεκαθαρίζω τα θετικά από τα αρνητικά*  \*Η Μπετίνα Ντάβου είναι καθηγήτρια Ψυχολογίας στο Τμήμα Επικοινωνίας και ΜΜΕ του ΕΚΠΑ  [πηγή: <https://www.epohi.gr/article/50100/pos-allaxe-h-zoh-mas-logo-ths-pshfiakhs-epanastashs-ta-teleytaia-50-hronia> (διασκευή)] | **ΣΧΟΛΙΑ**  - Να επισημάνεις δύο διαφορετικές λειτουργίες που επιτελεί ο **τίτλος**.  **[1]**  **α.** Πώς καταλαβαίνεις τους όρους «*επιτάχυνση της ζωής*» και «*υπερπολλαπλασιασμός των πληροφοριών*»; Πιστεύεις ότι το περιεχόμενο των όρων αυτών ισχύει για τη δική σου ζωή;  **β.** «*όλα, όσα μπορούν να γίνουν γρήγορα, απειλούν να εξαφανίσουν όλα όσα θα έπρεπε να γίνονται αργά*». Υπάρχουν πράγματα που «*θα έπρεπε να γίνονται αργά*;  **γ.** *Τι επιδιώκεται με τη χρήση* ***παραδειγμάτων****;*  **[2]**  **α.** Πώς καταλαβαίνεις τον όρο «*δομώ την ταυτότητά μου*»;  **β.** Πώς δομεί η Μαρία την ταυτότητά της; Βρίσκεις αντιστοιχίες με τον τρόπο με τον οποίο εσύ δομείς τη δική σου ταυτότητα;  **γ.** Να εντοπίσεις λέξεις/ φράσεις, όπου έχουμε μεταφορική **χρήση της γλώσσας**.  **[3]**  **α.** Ποια είναι η **πρόθεση** της συντάκτριας σε αυτή την παράγραφο και πώς ο τρόπος με τον οποίο την **αναπτύσσει**, εξυπηρετεί την πρόθεσή της αυτή*;*  **β.** Συμφωνείς με τη συγγραφέα ότι η Μαρία «*νιώθει περισσότερο μόνη*»;  **[4]**  Προσπάθησε να γράψεις μια παράγραφο σχετικά με τον άξονα «Σχολείο και γνώση» με τον τρόπο της συγγραφέως.  **[5]**  **α.** Με ποιο **συλλογισμό** εξηγεί η συγγραφέας τη στάση του Γιάννη απέναντι στην πολιτική; Είναι **πειστικό** το **επιχείρημά** της;  **β.** Πόσο **βέβαιη** είναι η συγγραφέας για τη στάση της Μαρίας απέναντι στην πολιτική;  **γ.** Να γράψετε δύο **τίτλους** που να αποδίδουν το περιεχόμενο της 4ης παραγράφου, έναν με κυριολεκτική κι έναν με μεταφορική χρήση της γλώσσας  **[6]**  **α.** Τι δηλώνουν τα **εισαγωγικά** στη φράση «την ήρα από το σιτάρι»; |

**ΘΕΜΑ Α**

Να αποδώσετε συνοπτικά σε 60-80 λέξεις το περιεχόμενο των παραγράφων 2 και 3.

**ΘΕΜΑ Β1**

Με βάση το παραπάνω κείμενο να χαρακτηρίσετε τις παρακάτω περιόδους λόγου ως σωστές ή λανθασμένες, γράφοντας στο τετράδιό σας δίπλα στο γράμμα που αντιστοιχεί σε κάθε πρόταση τη λέξη ***Σωστό*** ή ***Λάθος*** (δεν χρειάζεται να αναφέρετε συγκεκριμένο χωρίο κειμένου):

**α.** Το γεγονός ότι σήμερα μπορούμε να κάνουμε πολλές δραστηριότητες ταυτόχρονα, μας κάνει πιο δημιουργικούς.

**β.** Σήμερα οι ειδήσεις είναι πολλές, όχι επειδή συμβαίνουν πάρα πολλά γεγονότα, αλλά γιατί εξελίχθηκαν τα ΜΜΕ.

**γ.** Ο Γιάννης μεγάλωσε σε μια εποχή η οποία πίστευε στην «πρόσωπο με πρόσωπο» επικοινωνία.

**δ.** Η Μαρία ζει στην εποχή της εικονικής πραγματικότητας.

**ε.** Η Μαρία έχει πολύ περισσότερους φίλους από ό,τι ο Γιάννης και γι’ αυτό δεν νιώθει μοναξιά.

**στ.** Ο Γιάννης, σε αντίθεση με τη Μαρία, είχε πολύ περισσότερο ελεύθερο χρόνο.

**η.** Η Μαρία έχει περισσότερη πληροφόρηση για το τι συμβαίνει στον κόσμο.

**θ.** Συνήθως έχουμε φίλους στα ΜΚΔ, με τους οποίους συμφωνούμε ιδεολογικά, κοινωνικά και πολιτικά.

**ι.** Η πολιτική δράση του Γιάννη ήταν εντονότερη από αυτή της Μαρίας.

**κ.** Η ψηφιακή επανάσταση έχει αρνητικά αποτελέσματα.

**ΘΕΜΑ Β2**

Να εξηγήσετε τι δηλώνουν οι λέξεις του κειμένου με έντονη γραφή (bold), κάνοντας αναφορά στα νοήματα που αυτές συνδέουν στην κάθε περίπτωση.

**ΘΕΜΑ Β3**

Προσπάθησε να γράψεις με τον τρόπο της συγγραφέως μία παράγραφο (την παρ. 4) σχετικά με τον άξονα «Σχολείο και γνώση».

**ΘΕΜΑ Δ**